Inter caetera (quarto nonas Maii 1493)
Alexander episcopus, servus servorum Dei : carissimo in Christo filio
Fernando regi, et carissime in Christo filie Elisabeth regine Castelle, Legionis,
Aragonum, Sicilie, et Granate, illustribus, salutem et apostolicam benedictionem.

Inter cetera Divine Majestati beneplacita opera et cordis nostri desiderabilia,
illud profecto potissimum existit, ut fides Catholica et Christiana
religio nostris presertim temporibus exaltetur, ac ubilibet amplietur et
dilatetur, animarumque salus procuretur, ac barbare nationes deprimantur
et ad fidem ipsam reducantur.

Unde cum ad hanc Sacram Petri Sedem,
divina favente clementia, meritis licet imparibus, evocati fuerimus, cognoscentes
vos, tanquam veros Catholicos reges et principes, quales semper fuisse
novimus, et a vobis preclare gesta toti pene jam orbi notissima demonstrant,
nedum id exoptare, sed omni conatu, studio, et diligentia, nullis laboribus,
nullis impensis, nullisque parcendo periculis, etiam proprium sanguinem
effundendo, efficere, ac omnem animum vestrum omnesque conatus ad hoc
jam dudum dedicasse -- quemadmodum recuperatio regni Granate a tyrannide
Saracenorum hodiernis temporibus per vos, cum tanta Divini Nominis gloria
facta, testatur -- digne ducimur non immerito, et debemus ilia vobis etiam
sponte et favorabiliter concedere, per que hujusmodi sanctum et laudabile ac
immortali Deo acceptum propositum in dies ferventiori animo ad ipsius Dei
honorem et imperii Christiani propagationem prosequi valeatis.

Sane accepimus
quod vos, qui dudum animo proposueratis aliquas insulas et terras
firmas, remotas et incognitas ac per alios hactenus non repertas, querere et
invenire, ut illarum incolas et habitatores ad colendum Redemptorem nostrum
et fidem Catholicam profitendum reduceretis, hactenus in expugnatione et
recuperatione ipsius regni Granate plurimum occupati, hujusmodi sanctum et
laudabile propositum vestrum ad optatum finem perducere nequivistis ; sed
tandem, sicut Domino placuit, regno predicto recuperato, volentes desiderium
adimplere vestrum, dilectum filium Cristophorum Colon, virum utique dignum
et plurimum commendandum, ac tanto negotio aptum, cum navigiis et
hominibus ad similia instructis, non sine maximis laboribus et periculis ac
expensis, destinastis, ut terras firmas et insulas remotas et incognitas hujusmodi per mare, ubi hactenus navigatum non fuerat, diligenter inquireret;
qui tandem, divino auxilio, facta extrema diligentia, in mari oceano navigantes,
certas insulas remotissimas, et etiam terras firmas, que per alios
hactenus reperte non fuerant, invenerunt, in quibus quamplurime gentes,
pacifice viventes, et, ut asseritur, nudi incedentes, nec carnibus vescentes,
inhabitant ; et, ut prefati nuntii vestri possunt opinari, gentes ipse in insulis
et terris predictis habitantes credunt unum Deum Creatorem in celis esse, ac
ad fidem Catholicam amplexandum et bonis moribus imbuendum satis apti
videntur, spesque habetur quod, si erudirentur, nomen Salvatoris, Domini
nostri Jhesu Christi, in terris et insulis predictis facile induceretur ; ac prefatus
Cristophorus in una ex principalibus insulis predictis jam unam turrim satis munitam, in qua certos Christianos qui secum iverant, in custodiam, et ut
alias insulas et terras firmas remotas et incognitas inquirerent, posuit, construi
et edificari fecit ; in quibusquidem insulis et terris jam repertis, aurum,
aromata, et alie quamplurime res preciose diversi generis et diverse qualitatis
reperiuntur.

Unde omnibus diligenter, et presertim fidei Catholice exaltatione
et dilatatione, prout decet Catholicos reges et principes, consideratis,
more progenitorum vestrorum, clare memorie regum, terras firmas et insulas
predictas illarumque incolas et habitatores, vobis, divina favente clementia,
subjicere et ad fidem Catholicam reducere proposuistis.

Nos igitur hujusmodi
vestrum sanctum et laudabile propositum plurimum in Domino commendantes,
ac cupientes ut illud ad debitum finem perducatur, et ipsum nomen
Salvatoris nostri in partibus illis inducatur, hortamur vos plurimum in
Domino, et per sacri lavacri susceptionem, qua mandatis apostolicis obligati
estis, et viscera misericordie Domini nostri Jhesu Christi attente requirimus,
ut cum expeditionem hujusmodi omnino prosequi et assumere prona mente
orthodoxe fidei zelo intendatis, populos in hujusmodi insulis et terris degentes
ad Christianam religionem suscipiendam inducere velitis et debeatis, nec
pericula, nec labores ullo unquam tempore vos deterreant, firma spe fiduciaque
conceptis, quod Deus Omnipotens conatus vestros feliciter prosequetur.

Et,
ut tanti negotii provinciam apostolice gratie largitate donati liberius et
audacius assumatis, motu proprio, non ad vestram vel alterius pro vobis
super hoc nobis oblate petitionis instanciam, sed de nostra mera liberalitate
et ex certa scientia ac de apostolice potestatis plenitudine, omnes insulas et
terras firmas inventas et inveniendas, detectas et detegendas versus occidentem
et meridiem fabricando et constituendo unam lineam a polo Arctico
scilicet septentrione ad polum Antarcticum scilicet meridiem, sive terre firme
et insule invente et inveniende sint versus Indiam aut versus aliam quancunque
partem, que linea distet a qualibet insularum, que vulgariter nuncupantur de
los Azores et Caboverde, centum leucis versus occidentem et meridiem,
ita quod omnes insule et terre firme reperte et reperiende, detecte et detegende,
a prefata linea versus occidentem et meridiem, per alium regem aut principem
Christianum non fuerint actualiter possesse usque ad diem nativitatis domini
nostri Jhesu Christi proxime preteritum a quo incipit annus presens millesimus
quadringentesimus nonagesimus tertius, quando fuerunt per nuntios
et capitaneos vestros invente alique predictarum insularum, auctoritate
Omnipotentis Dei nobis in beato Petro concessa, ac vicariatus Jhesu Christi,
qua fungimur in terris, cum omnibus illarum dominiis, civitatibus, castris,
locis et villis, juribusque et jurisdictionibus ac pertinentiis universis, vobis
heredibusque et successoribus vestris, Castelle et Legionis regibus, in perpetuum
tenore presentium donamus, concedimus, et assignamus, vosque et
heredes ac successores prefatos illarum dominos cum plena, libera, et
omnimoda potestate, auctoritate, et jurisdictione, facimus, constituimus, et
deputamus ; decernentes nichilominus per hujusmodi donationem, concessionem,
et assignationem nostram nulli Christiano principi, qui actualiter
prefatas insulas aut terras firmas possederit usque ad predictum diem Nativitatis Domini nostri Jhesu Christi, jus quesitum sublatum intelligi posse aut
auferri debere.

Et insuper mandamus vobis in virtute sancte obedientie, ut,
sicut etiam pollicemini et non dubitamus pro vestra maxima devotione et regia
magnanimitate vos esse facturos, ad terras firmas et insulas predictas viros
probos et Deum timentes, doctos, peritos, et expertos, ad instruendum incolas
et habitatores prefatos in fide Catholica et bonis moribus imbuendum destinare
debeatis, omnem debitam diligentiam in premissis adhibentes, ac quibuscunque
personis cujuscunque dignitatis, etiam imperialis et regalis, status, gradus,
ordinis, vel conditionis, sub excommunicationis late sententie pena, quam eo
ipso si contrafecerint, incurrant, districtius inhibemus, ne ad insulas et terras
firmas, inventas et inveniendas, detectas et detegendas versus occidentem et
meridiem, fabricando et constituendo lineam a polo Arctico ad polum Antarcticum,
sive terre firme et insule invente et inveniende sint versus Indiam aut
versus aliam quancunque partem, que linea distet a qualibet insularum, que
vulgariter nuncupantur de los Azores et Caboverde, centum leucis versus
occidentem et meridiem, ut prefertur, pro mercibus habendis vel quavis alia
de causa, accedere presumant absque vestra ac heredum et successorum
vestrorum predictorum licentia speciali, non obstantibus constitutionibus et
ordinationibus apostolicis, ceterisque contrariis quibuscunque, in Illo a quo
imperia et dominationes ac bona cuncta procedunt confidentes, quod, dirigente
Domino actus vestros, si hujusmodi sanctum et laudabile propositum prosequamini,
brevi tempore, cum felicitate et gloria totius populi Christiani,
vestri labores et conatus exitum felicissimum consequentur.

Verum, quia
difficile foret presentes litteras ad singula queque loca in quibus expediens
fuerit deferri, volumus, ac motu et scientia similibus decernimus, quod illarum
transumptis manu publici notarii inde rogati subscriptis, et sigillo alicujus
persone in ecclesiastica dignitate constitute, seu curie ecclesiastice munitis, ea
prorsus fides in judicio et extra ac alias ubilibet adhibeatur, que presentibus
adhiberetur, si essent exhibite vel ostense.

Nulli ergo omnino hominum liceat
hanc paginam nostre commendationis, ortationis, requisitionis, donationis,
concessionis, assignationis, constitutionis, deputationis, decreti, mandati, inhibitionis,
et voluntatis, infringere, vel ei ausu temerario contraire.

Si quis
autem hoc attemptare presumpserit, indignationem Omnipotentis Dei ac
beatorum Petri et Pauli apostolorum ejus se noverit incursurum.
 
Datum Rome apud Sanctum Petrum, anno Incarnationis Dominice millesimo
quadringentesimo nonagesimo tertio, quarto nonas Maii, pontificatus
nostri anno primo.

Gratis de mandato sanctissimi Domini nostri pape.

Jun[io].

Pro r[eferenda]rio, 
A. DE MUCCIARELLIS

Pro JO. BUF[OLINUS],
A. SANTOSEVERINO.

L. PODOCATHARUS.